CELEX: 62013CJ0428
Language: fi
Date: 2014-10-09
Title: Unionin tuomioistuimen tuomio (viides jaosto) 9.10.2014.#Ministero dell’Economia e delle Finanze ja Amministrazione Autonoma dei Monopoli di Stato (AAMS) vastaan Yesmoke Tobacco SpA.#Consiglio di Staton esittämä ennakkoratkaisupyyntö.#Ennakkoratkaisupyyntö – Verotus – Jäsenvaltioiden lainsäädännön yhdenmukaistaminen – Direktiivit 95/59/EY ja 2011/64/EU – Valmistettuun tupakkaan sovellettavan valmisteveron rakenne ja verokannat – Valmisteveron määrittäminen – Kaikkia savukkeita koskevan yhden valmisteverokannan periaate – Jäsenvaltioiden mahdollisuus säätää valmisteveron vähimmäismäärästä – Alimman hintaluokan savukkeet – Kansallinen säännöstö – Erityinen savukeluokka – 115 prosentin valmisteveron vahvistaminen.#Asia C‑428/13.

Asianosaiset
               Tuomion perustelut
               Päätöksen päätösosa
               
            
            Asianosaiset
            Asiassa C‑428/13,
            jossa on kyse SEUT 267 artiklaan perustuvasta ennakkoratkaisupyynnöstä, jonka Consiglio di Stato (Italia) on esittänyt 17.7.2013 tekemällään päätöksellä, joka on saapunut unionin tuomioistuimeen 26.7.2013, saadakseen ennakkoratkaisun asiassa
            Ministero dell’Economia e delle Finanze ja
            Amministrazione Autonoma dei Monopoli di Stato (AAMS) 
            vastaan
            Yesmoke Tobacco SpA ,
            UNIONIN TUOMIOISTUIN (viides jaosto),
            toimien kokoonpanossa: jaoston puheenjohtaja T. von Danwitz (esittelevä tuomari) sekä tuomarit C. Vajda, A. Rosas, E. Juhász ja D. Šváby,
            julkisasiamies: M. Szpunar,
            kirjaaja: A. Calot Escobar,
            ottaen huomioon kirjallisessa käsittelyssä esitetyn,
            ottaen huomioon huomautukset, jotka sille ovat esittäneet
            – Yesmoke Tobacco SpA, edustajanaan avvocato G. Contaldi,
            – Italian hallitus, asiamiehenään G. Palmieri, avustajanaan avvocato dello Stato P. Gentili,
            – Espanjan hallitus, asiamiehenään M. J. García-Valdecasas Dorrego,
            – Ranskan hallitus, asiamiehinään D. Colas ja F. Gloaguen,
            – Portugalin hallitus, asiamiehinään L. Inez Fernandes, M. Rebelo ja J. Colaço,
            – Euroopan komissio, asiamiehinään A. Cordewener ja D. Recchia,
            päätettyään julkisasiamiestä kuultuaan ratkaista asian ilman ratkaisuehdotusta,
            on antanut seuraavan
            
            Tuomion perustelut
            tuomion 
            1. Ennakkoratkaisupyyntö koskee valmistettuun tupakkaan sovellettavan valmisteveron rakenteesta ja verokannoista 21.6.2011 annetun neuvoston direktiivin 2011/64/EU (EUVL L 176, s. 24) 7 artiklan 2 kohdan ja 8 artiklan 6 kohdan tulkintaa.
            2. Tämä pyyntö on esitetty asiassa, jossa ovat vastakkain yhtäältä Ministero dell’Economia e delle Finanze (talous- ja valtionvarainministeriö) ja Amministrazione Autonoma dei Monopoli di Stato (AAMS) (valtion monopolien itsenäinen hallintoelin) ja toisaalta Yesmoke Tobacco SpA ja joka koskee AAMS:n pääjohtajan 11.1.2012 tekemää päätöstä (GURI nro 16, 20.1.2012; jäljempänä riidanalainen päätös), jonka otsikkona on ˮRipartizione dei Prezzi delle sigarette – Tabella Aˮ (Savukkeiden hinnoitteluluokitus – taulukko A) ja jolla otetaan käyttöön ainoastaan sellaisista savukkeista, joiden vähittäismyyntihinta on kysytyimmän hintaluokan savukkeiden vähittäismyyntihintaa alempi, kannettava vähimmäisvalmistevero.
            Asiaa koskevat oikeussäännöt 
            Unionin oikeus 
            Direktiivi 95/59
            3. Muista valmistetun tupakan kulutukseen kohdistuvista veroista kuin liikevaihtoveroista 27.11.1995 annetun neuvoston direktiivin 95/59/EY (EYVL L 291, s. 40), sellaisena kuin se on muutettuna 16.2.2010 annetulla neuvoston direktiivillä 2010/12/EU (EUVL L 50, s. 1; jäljempänä direktiivi 95/59), 8 artiklan 2 kohdassa säädetään seuraavaa:
            ˮSuhteellisen valmisteveron kannan ja erityisvalmisteveron määrän on oltava samansuuruiset kaikille savukkeille.ˮ
            4. Direktiivin 95/59 16 artiklan 7 kohdassa säädetään seuraavaa:
            ˮJollei 3, 4, 5 ja 6 kohdasta muuta johdu, jäsenvaltiot voivat kantaa savukkeista vähimmäisvalmisteveron.ˮ
            Direktiivi 2011/64
            5. Direktiivin 2011/64 johdanto-osan 2, 3, 9, 14 ja 16 perustelukappaleessa todetaan seuraavaa:
            ˮ(2) Tupakkatuotteita koskevan unionin verolainsäädännön on varmistettava sisämarkkinoiden moitteeton toiminta ja samalla Euroopan unionin toiminnasta tehdyn sopimuksen 168 artiklassa edellytetty korkeatasoinen terveyden suojelu ottaen huomioon, että tupakkatuotteista voi olla vakavaa haittaa terveydelle ja että unioni on Maailman terveysjärjestön tupakoinnin torjuntaa koskevan puitesopimuksen osapuoli. Olisi otettava huomioon vallitseva tilanne kunkin eri valmistetun tupakkalajin kohdalla.
            (3) Yksi Euroopan unionista tehdyn sopimuksen tavoitteista on ylläpitää taloudellista liittoa, joka ominaisuuksiltaan vastaa sisämarkkinoita ja jossa harjoitetaan tervettä kilpailua. Valmistetun tupakan alalla tämän tavoitteen toteutuminen edellyttää, ettei jäsenvaltioiden tämän alan tuotteiden kulutukseen kohdistama verotus vääristä kilpailun edellytyksiä eikä estä näiden tuotteiden vapaata liikkuvuutta unionissa.
            – –
            (9) Valmisteverojen rakenteiden yhdenmukaistamisella on erityisesti saatava estetyksi verotuksen vaikutuksia vääristämästä samaan ryhmään kuuluvilla valmistetun tupakan eri luokilla käytävää kilpailua ja siten saatava jäsenvaltioiden kansallisia markkinoita avatuksi.
            – –
            (14) Savukkeiden osalta olisi varmistettava tasavertaiset kilpailuolosuhteet valmistajille, tupakkamarkkinoiden jakautumista olisi vähennettävä ja terveystavoitteita olisi korostettava. Hintaan liittyvän vähimmäisvaatimuksen olisi täten viitattava vähittäismyyntihinnan painotettuun keskiarvoon, kun taas rahamääräistä vähimmäisvaatimusta pitäisi voida soveltaa kaikkiin savukkeisiin. Samoista syistä vähittäismyyntihinnan painotettua keskiarvoa olisi käytettävä viitearvona myös silloin, kun määritellään erityisvalmisteveron osuutta kokonaisveromäärästä.
            – –
            (16) Tällainen lähentäminen auttaisi myös varmistamaan korkeatasoisen ihmisten terveyden suojelun. Verotuksen taso on merkittävä tekijä tupakkatuotteiden hinnoissa, jotka puolestaan vaikuttavat kuluttajien tupakointitapoihin. Petokset ja salakuljetus vievät pohjaa erityisesti savukkeiden ja savukkeiksi käärittävän hienoksi leikatun tupakan verolliselta hintatasolta ja vaarantavat siten tupakoinnin torjunnan ja terveydensuojelun tavoitteiden saavuttamisen.ˮ
            6. Direktiivin 2011/64 1 artiklassa säädetään seuraavaa:
            ˮTässä direktiivissä vahvistetaan yleiset periaatteet jäsenvaltioiden valmistetusta tupakasta kantaman valmisteveron rakenteen ja verokantojen yhdenmukaistamiseksi.ˮ
            7. Direktiivin 2011/64 7 artiklan 1 ja 2 kohdassa säädetään seuraavaa:
            ˮ1. Unionissa valmistetuista savukkeista ja kolmansista maista tuoduista savukkeista kannetaan arvon perusteella valmistevero, joka lasketaan korkeimman vähittäismyyntihinnan perusteella, tullit mukaan lukien, sekä erityisvalmistevero, joka lasketaan tuoteyksikköä kohti.
            Sen estämättä, mitä ensimmäisessä alakohdassa säädetään, jäsenvaltiot voivat jättää tullimaksut savukkeiden arvon perusteella kannettavan valmisteveron laskentaperusteen ulkopuolelle.
            2. Arvon perusteella kannettavan valmisteveron verokannan ja erityisvalmisteveron määrän on oltava samansuuruiset kaikille savukkeille.ˮ
            8. Direktiivin 2011/64 8 artiklan 3–6 kohdassa säädetään seuraavaa:
            ˮ3. Valmisteveron erityisen osan on oltava 31 päivään joulukuuta 2013 asti vähintään 5 prosenttia ja korkeintaan 76,5 prosenttia kokonaisveromäärästä, joka syntyy yhdistämällä seuraavat:
            a) erityisvalmistevero;
            b) arvon perusteella kannettava valmistevero ja arvonlisävero, joka kannetaan vähittäismyyntihinnan painotetusta keskiarvosta.
            4. Savukkeiden valmisteveron erityisen osan on oltava 1 päivästä tammikuuta 2014 alkaen vähintään 7,5 prosenttia ja korkeintaan 76,5 prosenttia kokonaisveromäärästä, joka syntyy yhdistämällä seuraavat:
            a) erityisvalmistevero;
            b) arvon perusteella kannettava valmistevero ja arvonlisävero, joka kannetaan vähittäismyyntihinnan painotetusta keskiarvosta.
            5. Jos savukkeiden vähittäismyyntihinnan painotettu keskiarvo jäsenvaltiossa muuttuu tavalla, joka vaikuttaa kokonaisveromäärän prosenttiosuutena ilmaistuun valmisteveron erityiseen osaan siten, että se on alle 5 prosenttia tai 7,5 prosenttia kokonaisveromäärästä sen mukaan, kumpaa sovelletaan, tai yli 76,5 prosenttia kokonaisveromäärästä, kyseinen jäsenvaltio voi, poiketen siitä, mitä 3 ja 4 kohdassa säädetään, olla mukauttamatta erityisvalmisteveron määrää enintään muutoksen tapahtumisvuotta seuraavan toisen vuoden 1 päivään tammikuuta saakka.
            6. Jollei tämän artiklan 3, 4 ja 5 kohdasta sekä 7 artiklan 1 kohdan toisesta alakohdasta muuta johdu, jäsenvaltiot voivat kantaa savukkeista vähimmäisvalmisteveron.ˮ
            9. Direktiivin 2011/64 14 artiklan 2 kohdassa säädetään seuraavaa:
            ˮProsentteina taikka määrinä kilogrammaa tai tiettyä kappalemäärää kohti ilmoitettavan kokonaisvalmisteveron (erityisvalmistevero ja/tai arvon perusteella kannettava valmistevero ilman arvonlisäveroa) οn oltava vähintään yhtä suuri kuin verokannat tai vähimmäismäärät, jotka οn vahvistettu seuraaville tuotteille:
            a) sikarit ja pikkusikarit: 5 prosenttia vähittäismyyntihinnasta kaikki verot mukaan luettuina tai 12 euroa 1 000 kappaletta kohti tai kilogrammalta
            b) savukkeiksi käärittävä hienoksi leikattu tupakka: 40 prosenttia kulutukseen luovutetun savukkeiksi käärittävän hienoksi leikatun tupakan vähittäismyyntihinnan painotetusta keskiarvosta tai 40 euroa kilogrammalta;
            c) muu piippu- ja savuketupakka: 20 prosenttia vähittäismyyntihinnasta kaikki verot mukaan luettuina tai 22 euroa kilogrammalta.
            Savukkeiksi käärittävän hienoksi leikatun tupakan yleisen valmisteveron osuus on 1 päivästä tammikuuta 2013 vähintään 43 prosenttia kulutukseen luovutetun savukkeiksi käärittävän hienoksi leikatun tupakan vähittäismyyntihinnan painotetusta keskiarvosta tai sen määrä on vähintään 47 euroa kilogrammalta.
            Savukkeiksi käärittävän hienoksi leikatun tupakan yleisen valmisteveron osuus on 1 päivästä tammikuuta 2015 vähintään 46 prosenttia kulutukseen luovutetun savukkeiksi käärittävän hienoksi leikatun tupakan vähittäismyyntihinnan painotetusta keskiarvosta tai sen määrä on vähintään 54 euroa kilogrammalta.
            Savukkeiksi käärittävän hienoksi leikatun tupakan yleisen valmisteveron osuus on 1 päivästä tammikuuta 2018 vähintään 48 prosenttia kulutukseen luovutetun savukkeiksi käärittävän hienoksi leikatun tupakan vähittäismyyntihinnan painotetusta keskiarvosta tai sen määrä on vähintään 60 euroa kilogrammalta.
            Savukkeiksi käärittävän hienoksi leikatun tupakan yleisen valmisteveron osuus on 1 päivästä tammikuuta 2020 vähintään 50 prosenttia kulutukseen luovutetun savukkeiksi käärittävän hienoksi leikatun tupakan vähittäismyyntihinnan painotetusta keskiarvosta tai sen määrä on vähintään 60 euroa kilogrammalta.
            Vähittäismyyntihinnan painotettu keskiarvo lasketaan ottamalla huomioon kulutukseen luovutetun savukkeiksi käärittävän hienoksi leikatun tupakan kokonaisarvo, joka perustuu kaikki verot sisältävään vähittäismyyntihintaan, jaettuna kulutukseen luovutetun savukkeiksi käärittävän hienoksi leikatun tupakan kokonaismäärällä. Se on määritettävä viimeistään kunkin vuoden maaliskuun 1 päivänä kaikkia tällaisia edeltävänä kalenterivuonna tehtyjä kulutukseen luovutuksia koskevien tietojen perusteella.ˮ
            10. Direktiivin 2011/64 21 artiklassa säädetään seuraavaa:
            ˮKumotaan direktiivit 92/79/ETY, 92/80/ETY ja [95/59], sellaisina kuin ne ovat muutettuina liitteessä I olevassa A osassa tarkoitetuilla direktiiveillä, sanotun kuitenkaan vaikuttamatta jäsenvaltioiden velvollisuuteen noudattaa liitteessä I olevassa B osassa olevia määräaikoja, joiden kuluessa niiden on saatettava siinä mainitut direktiivit osaksi kansallista lainsäädäntöä ja sovellettava niitä.
            Viittauksia kumottuihin direktiiveihin pidetään viittauksina tähän direktiiviin liitteessä II olevan vastaavuustaulukon mukaisesti.ˮ
            11. Kyseisen direktiivin 22 artiklassa säädetään, että direktiivi tulee voimaan 1.1.2011.
            Italian oikeus 
            12. Italiassa 26.10.1995 annetun asetuksen (decreto legislativo) nro 504:n (GURI nro 279, Supplemento ordinario, 29.11.1995), sellaisena kuin se on muutettuna 30.7.2010 annetun lain nro 122 55 §:n 2 bis momentin c kohdalla (GURI nro 176, Supplemento ordinario, 30.7.2010; jäljempänä asetus), 39 quinquies §:ssä, jonka otsikkona on ˮVähittäismyyntihinnoittelutaulukkoˮ, säädetään seuraavaa:
            ˮ1. Valmistetun tupakan vähittäismyyntihinnoittelutaulukot vahvistetaan valtion monopolien itsenäisen hallintoelimen johtajan päätöksellä, joka julkaistaan Italian tasavallan virallisessa lehdessä. Edellä 39 bis §:n 1 momentin a ja b kohdassa tarkoitettujen tuotteiden myyntihinnat vahvistetaan kilogrammaa kohti, joka vastaa
            a) 200:aa sikaria;
            b) 400:aa pikkusikaria;
            c) 1 000:ta savuketta.
            2. Savukkeiden osalta 1 momentissa tarkoitetut taulukot laaditaan siten, että vertailukohtana käytetään kysytyimmän hintaluokan savukkeita, jotka määritetään kolmen kuukauden välein aina kalenterivuoden neljänneksen ensimmäisen päivän tietojen perusteella, ja erityisvalmistevero määritetään 2 bis momentissa tarkoitetun painotetun keskihinnan perusteella.
            2 bis.		Kunkin kalenterivuoden maaliskuun 1. päivään mennessä valtion monopolien itsenäinen hallintoelin [AAMS] määrittää 39 bis §:n 1 momentin b kohdassa tarkoitetuille savuk keille – – vähittäismyynnissä sovellettavan painotetun kilogrammakohtaisen keskihinnan, joka vastaa edellisen kalenterivuoden aikana kulutukseen luovutettujen savukkeiden kokonaisarvon, joka lasketaan kaikki verot sisältävän vähittäismyyntihinnan perusteella, ja kyseisten savukkeiden kokonaismäärän välistä suhdetta euroina, kun desimaalit poistetaan.”
            13. Asetuksen 39 octies §:n, jonka otsikkona on ˮValmistettuun tupakkaan sovellettavan valmisteveron perusverokanta ja laskentaˮ, 3 ja 4 momentissa säädetään seuraavaa:
            ˮ3. Kysytyimmän hintaluokan, joka määritetään 39 quinquies §:n 2 momentin mukaisesti, savukkeiden valmistevero lasketaan soveltamalla asianmukaista perusverokantaa vähittäismyyntihintaan. Näin saatava määrä muodostaa valmisteveron perusmäärän.
            4. Edellä 3 momentissa tarkoitettu perusmäärä muodostaa sataviisitoistaprosenttisena valmisteveron, joka kannetaan savukkeista, joiden vähittäismyyntihinta on alempi kuin 39 quinquies §:n 2 momentissa tarkoitetun kysytyimmän hintaluokan savukkeiden vähittäismyyntihinta.ˮ
            Pääasia ja ennakkoratkaisukysymys 
            14. AAMS:n pääjohtaja vahvisti asetuksen 39 octies §:n 4 momentin nojalla tekemällään riidanalaisella päätöksellä savukkeista, joiden vähittäismyyntihinta on kysytyimmän hintaluokan savukkeiden vähittäismyyntihintaa alempi, kannettavan vähimmäisvalmisteveron määräksi 115 prosenttia valmisteveron perusmäärästä.
            15. Yesmoke Tobacco SpA, joka on kysytyimmän hintaluokan savukkeita halvempia savukkeita valmistava ja myyvä yhtiö, valitti riidanalaisesta päätöksestä Tribunale amministrativo regionale per il Lazioon (Lazion alueen hallintotuomioistuin) ja väitti, että kyseinen toimi vastasi vaikutuksiltaan savukkeiden vähimmäismyyntihinnan asettamista.
            16. Tribunale amministrativo regionale per il Lazio kumosi riidanalaisen päätöksen 5.4.2012 antamallaan tuomiolla sen jälkeen, kun se oli todennut, ettei asetuksen 39 octies §:ää voida soveltaa. Kyseinen tuomioistuin katsoi, että mainitulla päätöksellä otettiin tosiasiallisesti uudelleen käyttöön valmistetun tupakan vähimmäishinta, mikä oli sen mukaan tuomion komissio v. Italia (C-571/08, EU:C:2010:367) vastaista.
            17. Ministero dell’Economia e delle Finanze ja AAMS ovat 5.6.2012 valittaneet kyseisestä tuomiosta Consiglio di Statoon. Niiden mukaan savukkeiden vähimmäismyyntihintaa koskevalla kansallisella lainsäädännöllä, josta Tribunale amministrativo regionale per il Lazio lausui, ei ole mitään yhteyttä mainitun 39 octies §:n säännöksiin. Niiden mukaan kyseinen säännöstö on sitä vastoin täysin sopusoinnussa unionin oikeuden kanssa, sillä direktiivi 2011/64 mahdollistaa sen, että jäsenvaltiot voivat kantaa savukkeista vähimmäisvalmisteveron.
            18. Ennakkoratkaisua pyytäneen tuomioistuimen mukaan pääasian ratkaisu riippuu direktiivien 95/59 ja 2011/64 tulkinnasta.
            19. Tässä tilanteessa Consiglio di Stato on päättänyt lykätä ratkaisun antamista asiassa ja esittää unionin tuomioistuimelle seuraavat ennakkoratkaisukysymykset:
            ˮOvatko [direktiivin 95/59] 8 artiklan 2 kohta ja [direktiivin 2011/64] 7 artiklan 2 kohta, joissa säädetään, että suhteellisen valmisteveron kannan ja arvon perusteella kannettavan valmisteveron verokannan sekä erityisvalmisteveron määrän ’on oltava samansuuruiset kaikille savukkeille’, esteenä sellaiselle kansalliselle lainsäädännölle kuin [asetuksen] 39 octies §:n 4 momentti – –, jossa säädetään, että niistä savukkeista, joiden vähittäismyyntihinta on kysytyimmän hintaluokan savukkeiden vähittäismyyntihintaa alempi, kannettava valmistevero on 115 prosenttia perusmäärästä, minkä seurauksena alemman vähittäismyyntihinnan savukkeille säädetään valmistevero, jolla on erityinen kiinteä vähimmäisverokanta, eikä savukkeiden kaikkia hintaluokkia koskevaa valmisteveron vähimmäismäärää, joka sallitaan [direktiivin 95/59] 16 artiklan 7 kohdassa ja [direktiivin 2011/64] 14 artiklan 2 kohdassa?ˮ
            Ennakkoratkaisukysymyksen tarkastelu 
            20. Aluksi on yhtäältä huomautettava, että pääasia koskee AAMS:n pääjohtajan 11.1.2012 tekemää päätöstä savukkeiden valmisteverokannasta. Direktiivin 2011/64 21 ja 22 artiklan mukaan kyseisellä direktiivillä on kumottu ja korvattu 1.1.2011 lähtien direktiivi 95/59. Niinpä esitetty kysymys on tutkittava yksinomaan direktiivin 2011/64 säännösten kannalta.
            21. Toisaalta on huomattava, että ennakkoratkaisua pyytänyt tuomioistuin viittaa direktiivin 2011/64 4 lukuun, jonka otsikkona on ˮMuuhun valmistettuun tupakkaan kuin savukkeisiin sovellettavat säännöksetˮ, kuuluvaan 14 artiklan 2 kohtaan, joka ei koske savukkeita. Ennakkoratkaisukysymyksessä tarkoitetusta vähimmäisvalmisteverojärjestelmästä on kuitenkin säädetty direktiivin 2011/64 8 artiklan 6 kohdassa. Niinpä ennakkoratkaisukysymyksen on ymmärrettävä koskevan kyseisen direktiivin 8 artiklan 6 kohtaa eikä sen 14 artiklan 2 kohtaa.
            22. Edellä esitetystä seuraa, että ennakkoratkaisua pyytänyt tuomioistuin tiedustelee kysymyksellään olennaisilta osin sitä, onko direktiivin 2011/64 7 artiklan 2 kohtaa ja 8 artiklan 6 kohtaa tulkittava siten, että ne ovat esteenä kansalliselle säännökselle, jossa ei säädetä samansuuruisesta vähimmäisvalmisteverosta kaikille savukkeille vaan sellaisesta vähimmäisvalmisteverosta, jota sovelletaan ainoastaan savukkeisiin, joiden vähittäismyyntihinta on kysytyimmän hintaluokan savukkeiden vähittäismyyntihintaa alempi.
            23. Direktiivillä 2011/64 vahvistetaan yleiset periaatteet jäsenvaltioiden valmistetusta tupakasta kantaman valmisteveron rakenteen ja verokantojen yhdenmukaistamiseksi. Muun muassa direktiivin 2011/64 johdanto-osan 2, 3, 9 ja 14 perustelukappaleesta ilmenee, että sillä pyritään varmistamaan sisämarkkinoiden moitteeton toiminta ja tasavertaiset kilpailuolosuhteet. Valmisteverojen rakenteiden yhdenmukaistamisella pyritään erityisesti estämään se, että verotuksen vaikutuksesta kilpailu tupakka-alalla vääristyy.
            24. Savukkeista on todettava, että direktiivin 2011/64 7 artiklan 1 kohdassa säädetään unionissa valmistetuista savukkeista ja kolmansista maista tuoduista savukkeista kannettavasta kokonaisvalmisteverosta, joka koostuu arvon perusteella kannettavasta valmisteverosta, joka lasketaan korkeimman vähittäismyyntihinnan perusteella, sekä erityisvalmisteverosta, joka lasketaan tuoteyksikköä kohti. Kokonaisvalmisteverona kannettu määrä vaihtelee savukkeiden myyntihinnan mukaan, sillä arvon perusteella kannettava valmistevero määräytyy myyntihinnan perusteella ja on sitä pienempi, mitä alempi myyntihinta on, ja päinvastoin.
            25. Direktiivin 2011/64 7 artiklan 2 kohdassa täsmennetään, että arvon perusteella kannettavan valmisteveron verokannan ja erityisvalmisteveron määrän on oltava samansuuruiset kaikille savukkeille. Mainitun 7 artiklan 1 ja 2 kohdan sanamuodosta ilmenee, että kokonaisvalmisteveroa on kannettava kaikista savukkeista riippumatta niiden ominaisuuksista tai hinnoista.
            26. Jäsenvaltioilla on kuitenkin vapaus kantaa savukkeista vähimmäisvalmistevero direktiivin 2011/64 8 artiklan 6 kohdan nojalla, ellei muun muassa saman 8 artiklan 3–5 kohdasta, jossa säädetään erityisvalmisteveron määrittämisessä noudatettavista ylä- ja alarajoista, muuta johdu.
            27. Tässä yhteydessä on huomautettava, että määre ˮvähimmäis-ˮ tarkoittaa, että direktiivin 2011/64 8 artiklan 6 kohdassa säädetty valmistevero on verotuksessa noudatettava vähimmäiskynnys, jota suhteellinen alennus maksettavasta verosta ei saa alittaa. Kuten Euroopan komissio on unionin tuomioistuimelle toimittamissaan kirjallisissa huomautuksissa korostanut, vähimmäisvalmistevero mahdollistaa sen, ettei arvon perusteella kannettavalla valmisteverolla ole suhteellista vaikutusta verotuksessa noudatettavan vähimmäiskynnyksen alapuolella.
            28. Kun otetaan huomioon, että kokonaisvalmisteveroa on kannettava kaikista savukkeista riippumatta niiden ominaisuuksista tai hinnoista, jäsenvaltioiden direktiivin 2011/64 8 artiklan 6 kohdan nojalla säätämää vähimmäisvalmisteveroa on sovellettava kaikkiin savukkeisiin riippumatta niiden ominaisuuksista tai hinnoista (ks. vastaavasti direktiivin 95/59 osalta tuomio komissio v. Ranska, C-302/00, EU:C:2002:123, 20 kohta).
            29. Lisäksi on huomattava, että direktiivissä 2011/64 tehdään ero sillä toteutetun yhdenmukaistamisen kohteena olevan valmistetun tupakan eri luokkien eli savukkeiden, sikarien ja pikkusikarien, hienoksi leikatun tupakan ja muun piippu- ja savuketupakan välillä mutta ei kuitenkaan eri savukeluokkien välillä. Niinpä savukkeita on pidettävä direktiivin 2011/64 kannalta yhtenä ainoana valmistetun tupakan luokkana.
            30. Pääasiassa kyseessä olevassa kansallisessa säännöstössä säädetyn kaltaisen, ainoastaan tiettyihin savukeluokkiin sovellettavan vähimmäisvalmisteveron käyttöönotto mahdollistaisi sen, että tietyistä muista savukeluokista kannettaisiin kokonaisvalmisteverona määrä, joka olisi vähimmäisvalmisteveroa alempi, vaikka tällaisen vähimmäisvalmisteveron käyttöönotolla pyritään direktiivin 2011/64 mukaan välttämään edullisten hintojen yhteydessä se, että maksettavan veron määrää voitaisiin tällaisen kynnyksen alapuolella alentaa suhteellisesti, ja näin ollen välttämään halvimpien savukkeiden liian kevyt verottaminen.
            31. Jos jäsenvaltiot käyttävät mahdollisuutta ottaa direktiivin 2011/64 8 artiklan 6 kohdan mukaisesti käyttöön vähimmäisvalmistevero, tällaisen säännöstön on oltava kyseisessä direktiivissä säädettyjen puitteiden mukainen eikä se saa olla direktiivin tavoitteiden vastainen. Savukkeiden ominaisuuksiin tai hintaan perustuvien erilaisten vähimmäiskynnysten käyttöön ottaminen verotuksessa vääristäisi erilaisten savukkeiden välistä kilpailua ja se olisi näin ollen direktiivillä 2011/64 tavoiteltujen sisämarkkinoiden moitteettoman toiminnan ja tasavertaisen kilpailun varmistamista koskevien tavoitteiden vastaista.
            32. Täsmälleen tällainen seuraus on pääasiassa kyseessä olevalla säännöstöllä, jossa säädetään valmisteveron, joka on vahvistettu 115 prosentiksi kysytyimpään hintaluokkaan sovellettavasta valmisteverosta, soveltamisesta ainoastaan sellaisiin savukkeisiin, joiden myyntihinta on kysytyimmän hintaluokan savukkeiden myyntihintaa alempi.
            33. Pääasiassa riidanalaisessa päätöksessä mainitaan nimittäin, kuten mainittuun päätökseen liitetystä taulukosta ilmenee, että kysytyimmän hintaluokan savukkeet ovat savukkeita, joiden vähittäismyyntihinta on 210 euroa tuhatta savuketta kohti ja joista kannetaan kokonaisvalmisteverona ˮperusmääräksiˮ kutsuttu valmisteveron määrä 122,85 euroa tuhatta savuketta kohti. Asetuksen 39 octies §:n mukaan savukkeista, joiden hinta on kysytyimmän hintaluokan savukkeiden hintaa alempi eli siis alle 210 euroa tuhatta savuketta kohti, kannetaan valmistevero, jonka määrä on 115 prosenttia perusmäärästä, jolloin laskutoimituksella 115 prosenttia x 122,85 euroa saadaan veron määräksi 141,28 euroa tuhatta savuketta kohti. Niinpä Italian säännöstön mukaan savukkeiden, joiden vähittäismyyntihinta on alle 210 euroa tuhatta savuketta kohti, valmistevero on suurempi kuin se valmistevero, joka kannetaan kokonaisvalmisteverona savukkeista, joiden vähittäismyyntihinta on 210–243 euroa tuhatta savuketta kohti.
            34. Italian säännöstöllä otetaan näin ollen käyttöön järjestelmä, jossa kysytyimmän hintaluokan savukkeista kokonaisvalmisteverona kannettu määrä on alempi kuin halvimmista savukkeista vähimmäisvalmisteverona kannettu määrä, mistä seuraa kilpailun vääristymistä ja mikä on direktiivin 2011/64 tavoitteiden vastaista.
            35. Italian, Espanjan, Ranskan ja Portugalin hallitusten unionin tuomioistuimelle esittämissään kirjallisissa huomautuksissa mainitsemasta kansanterveyttä koskevasta tavoitteesta on todettava, että direktiivissä 2011/64 otetaan sen johdanto-osan 2, 14 ja 16 perustekappaleen mukaan huomioon kansanterveydellinen tavoite. Muun muassa kyseisen direktiivin johdanto-osan 16 perustelukappaleessa täsmennetään, että verotuksen taso on merkittävä tekijä tupakkatuotteiden hinnoissa, jotka puolestaan vaikuttavat kuluttajien tupakointitapoihin. Tässä yhteydessä on mainittava, että oikeuskäytännössä on aikaisemmin todettu, että tupakkatuotteiden osalta verolainsäädäntö on merkittävä ja tehokas väline näiden tuotteiden kulutuksen hillitsemiseksi ja näin ollen kansanterveyden suojelemiseksi (ks. vastaavasti direktiivin 95/59 osalta tuomio komissio v. Italia, EU:C:2010:367, 51 kohta).
            36. Jos kansalliset toimenpiteet ovat direktiivissä 2011/64 määritettyjen puitteiden mukaisia, kyseinen direktiivi ei estä jäsenvaltioita torjumasta tupakointia ja varmistamasta korkeatasoista kansanterveyden suojelua kantamalla valmisteveroja (ks. vastaavasti direktiivin 95/59 osalta tuomio komissio v. Italia, EU:C:2010:367, 48 kohta).
            37. Esitettyyn kysymykseen on kaiken edellä mainitun perusteella vastattava, että direktiivin 2011/64 7 artiklan 2 kohtaa ja 8 artiklan 6 kohtaa on tulkittava siten, että ne ovat esteenä pääasiassa kyseessä olevan kaltaiselle kansalliselle säännökselle, jossa ei säädetä kaikkiin savukkeisiin samansuuruisena sovellettavasta vähimmäisvalmisteverosta vaan sellaisesta vähimmäisvalmisteverosta, jota sovelletaan ainoastaan savukkeisiin, joiden vähittäismyyntihinta on kysytyimmän hintaluokan savukkeiden vähittäismyyntihintaa alempi.
            Oikeudenkäyntikulut 
            38. Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
            
            Päätöksen päätösosa
            Näillä perusteilla unionin tuomioistuin (viides jaosto) on ratkaissut asian seuraavasti:
            Valmistettuun tupakkaan sovellettavan valmisteveron rakenteesta ja verokannoista 21.6.2011 annetun neuvoston direktiivin 2011/64/EU 7 artiklan 2 kohtaa ja 8 artiklan 6 kohtaa on tulkittava siten, että ne ovat esteenä pääasiassa kyseessä olevan kaltaiselle kansalliselle säännökselle, jossa ei säädetä kaikkiin savukkeisiin samansuuruisena sovellettavasta vähimmäisvalmisteverosta vaan sellaisesta vähimmäisvalmisteverosta, jota sovelletaan ainoastaan savukkeisiin, joiden vähittäismyyntihinta on kysytyimmän hintaluokan savukkeiden vähittäismyyntihintaa alempi.